2. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Θ. 35 της 23 Ιαν. 1936 Έχοντες υπ’ όψει την παρ. 2 του άρθρ. 16 του Α.Ν. της 1ης Νοεμ. 1935 περί δασμολογικών τινων μέτρων αποφασίζομεν: Αναθέτομεν την κρίσιν περί του επιβλητέου δασμού επί των ειδών των προερχομένων εκ των αζητήτων των τελωνειακών αποθηκών και Ελευθέρων Ζωνών Πειραιώς και Θεσσαλονίκης, εκ ληξιπροθέσμων αποταμιεύσεων και εκ δεσμεύσεως ως και επί των αδεσπότων εις επιτροπάς κατά Τελωνεία συντιθεμένας ως κάτωθι: 1.Εκ του αρμοδίου Τελώνου ως Προέδρου. 2.Εκ του προϊσταμένου του παρά τω Τελωνείω Παραρτήματος του Γεν. Χημείου του Κράτους. 3.Εξ ενός τελωνειακού ελεγκτού όστις, προκειμένου περί ειδών προερχομένων εκ ληξιπροθέσμων αποταμεύσεων αντικαθίσταται υπό του επιστάτου διαμετακομίσεως, προκειμένου δε περί ειδών προερχομένων εκ των Ελευθέρων Ζωνών υπό Διευθυντού της Ελευθέρας Ζώνης. Εις τα Τελωνεία παρ’ οις δεν υπάρχει Χημικόν Παράρτημα, αντί του προϊσταμένου αυτού μετέχει της επιτροπής ο οικείος Οικονομικός Έφορος. Εις όσα δε τελωνεία δεν υπάρχει Τελωνειακός Ελεγκτής αντί τούτου μετέχει της επιτροπής έτερος τελωνειακός υπάλληλος, εν ανυπαρξία δε και τοιούτου η επιτροπή συντίθεται εκ των στοιχ. 1 και 2 μελών. Η Επιτροπή αύτη αποφαίνεται επί των περιπτώσεων των παρουσιαζομένων είς τε το παρ’ ω είναι συνεστημένη Τελωνείον και τας υποδεεστέτας αυτού αρχάς, της αποφάσεως λαμβανομένης   κατά πλειοψηφίαν, εν δ’ ισοψηφία υπερισχυούσης της ψήφου του Προέδρου. Η Επιτροπή, συγκαλουμένη υπό του Προέδρου, αποφαίνεται επί εκάστης συγκεκριμένης περιπτώσεως βάσει δε της αποφάσεως ταύτης θα καθορίζηται εν τη προκηρύξει της δημοπρασίας ο καταβλητέος δασμός, δεκαπλούς μέγιστος, απλούς τοιούτος, ελάχιστος ή συμβατικός. Κριτήρια άτινα δέον να λαμβάνη υπ’ όψει της η Επιτροπή προς σχηματισμόν της αντιλήψεώς της, είναι τα εξής: 1.Ο τόπος προελεύσεως του κομίσαντος τα είδη μεταγωγικού μέσου. 2.Τα τυχόν εκ των σχετικών διασαφήσεων ή άλλων Τελωνειακών εγγράφων ως και τιμολογίων επιστολών κλπ. προκύπτοντα στοιχεία. 3.Τα επ’ αυτού του εμπορεύματος σημεία ή διακριτικά γνωρίσματα. Εις περίπτωσιν καθ’ η εκ των ανωτέρω στοιχείων προκύπτει ως χώρα προελεύσεως τοιαύτη μη συμβατική, η επιτροπή όλως εξαιρετικώς και μόνον προς τον σκοπόν διευκολύνσεως της εκποιήσεως των εμπορευμάτων τούτων δύναται να καθορίση ως καταβλητέον δασμόν τον ελάχιστον ουδέποτε όμως τον συμβατικόν. Η Επιτροπή οσάκις συζητεί την μείωσιν των δασμών, πρέπει να πείθηται ότι η εγκατάλειψις των εμπορευμάτων οφείλεται πράγματι εις τύχην ή ανωτέραν βίαν και ουχί εις δολίαν προαίρεσιν, αποσκοπούσαν την εισαγωγήν εμπορευμάτων, υπό όρους ευνοϊκοτέρους εκείνων εις ους θα υπήγοντο εάν κανονικώς εισήγοντο (ως λ.χ. αποφυγή συνεπειών της μη προσαγωγής πιστοποιητικού προελεύσεως, αθέμιτος συναγωνισμός συστηματική εισαγωγή ειδών μη συμβατικών, συνεννόησις μεταξύ εισαγωγέως και πλειοδότου κλπ.). Επί του λεπτού τούτου σημείου υπέχει η Επιτροπή ακεραίαν την ευθύνην δι’ ο και οσάκις έχει έστω και παραμικράν αμφιβολίαν ή οσάκις πρόκειται περί εμπορευμάτων εις μεγάλας ποσότητας ή υποκειμένων εις βαρείαν δασμολόγησιν, δέον να απέχη της λήψεως αποφάσεως και ν’ αναφέρη τους ενδοιασμούς της εις το Υπουργείον ίνα αποφαίνεται τούτο. 